KOMISJONI MÄÄRUS (EL) 2019/89,

18. jaanuar 2019,

millega muudetakse Euroopa Parlamendi ja nõukogu määruse (EÜ) nr 396/2005 II, III ja V lisa seoses teatavates toodetes või nende pinnal esinevate bromadiolooni, etofeenproksi, paklobutrasooli ja penkonasooli jääkide piirnormidega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a, artikli 18 lõike 1 punkti b ja artikli 49 lõiget 2,

ning arvestades järgmist:

(1) Etofeenproksi ja paklobutrasooli jääkide piirnormid on sätestatud määruse (EÜ) nr 396/2005 III lisa A osas. Penkonasooli jääkide piirnormid on sätestatud määruse (EÜ) nr 396/2005 II lisas ja III lisa B osas. Määruses (EÜ) nr 396/2005 ei ole sätestatud bromadiolooni jääkide piirnorme ning kuna seda toimeainet ei ole lisatud kõnealuse määruse IV lisasse, kohaldatakse selle suhtes vaikeväärtust 0,01 mg/kg, mis on sätestatud kõnealuse määruse artikli 18 lõike 1 punktis b.

(2) Bromadiolooni puhul esitas Euroopa Toiduohutusamet (edaspidi „toiduohutusamet“) põhjendatud arvamuse jääkide kehtivate piirnormide kohta kooskõlas määruse (EÜ) nr 396/2005 artikli 12 lõikega 2 koostoimes kõnealuse määruse artikli 12 lõikega 1 (2). Kõigi bromadiolooni sisaldavate taimekaitsevahendite lubatud kasutusviis peab olema piiratud kasutamisega rodentitsiidina ja need ei ole ette nähtud otse kasutamiseks söödavatel põllukultuuridel. Seega on asjakohane kehtestada jääkide piirnormiks vaikimisi määramispiir. Vastavalt määruse (EÜ) nr 396/2005 artikli 18 lõike 1 punktile b tuleks need vaikeväärtused sätestada määruse (EÜ) nr 396/2005 V lisas.

(3) Etofeenproksi puhul esitas toiduohutusamet põhjendatud arvamuse jääkide kehtivate piirnormide kohta kooskõlas määruse (EÜ) nr 396/2005 artikli 12 lõikega 2 koostoimes kõnealuse määruse artikli 12 lõikega 1 (3). Toiduohutusamet soovitas vähendada jääkide piirnorme kastanite, sarapuupähklite, õunte, pirnide, aprikooside, maguskirsside, ploomide, viinamarjade, maasikate, pamplite, (punaste ja kollaste) vaarikate, mustikate, (mustade, punaste ja valgete) sõstarde, (roheliste, punaste ja kollaste) karusmarjade, viigimarjade, hurmaade, granaatõunte, kartuli, küüslaugu, sibula, tomati, paprika, baklažaani, rooskapsa, peakapsa, (kaunadega) ubade, (kaunadeta) ubade, (kuivatatud) lupiinide/lupiinubade, teravilja, suhkrupeedi juurte, sigade (lihaskude, maks ja neerud), veiste (lihaskude, maks ja neerud), lammaste (lihaskude, maks ja neerud), kitsede (lihaskude, maks ja neerud), hobuslaste (lihaskude, maks ja neerud), muude põllumajanduslike maismaaloomade (lihaskude, maks ja neerud) ning (lamba- ja kitse)piima puhul. Muude toodete puhul soovitas toiduohutusamet jääkide piirnormi suurendada või jätkata kehtiva piirnormi kohaldamist. Ta jõudis järeldusele, et greipide, apelsinide, sidrunite, laimide, mandariinide, virsikute, (roheliste, punaste, kollaste) kiivide, melonite, kõrvitsate, arbuuside, põldkännaku, salatite, sileda endiiviasiguri/eskariooli, salatkressi ning muude idandite ja võrsete, põld-võõrkapsa/rukola, spinati, lehtpeedi/peedilehtede, aed-harakputke, murulaugu, lehtselleri, peterselli, aedsalvei, rosmariini, tüümiani, vürtsbasiiliku ja söödavate õite, loorberilehtede, estragoni, (värskete) läätsede, (kuivatatud) ubade, rapsiseemnete, sigade, veiste, lammaste, kitsede ja hobuslaste rasvkoe, kodulindude lihas- ja rasvkoe ning maksa, lehma-, lamba-, kitse- ja hobusepiima ning linnumunade puhul ei ole teave jääkide piirnormide kohta täielikult kättesaadav ja riskijuhid peavad asjaolusid täiendavalt kaaluma. Kuna tarbijate jaoks ohtu ei ole, tuleks kõnealuste toodete puhul sätestada määruse (EÜ) nr 396/2005 II lisas jääkide piirnormid praegusel tasemel või toiduohutusameti poolt kindlaksmäärataval tasemel. Kõnealused jääkide piirnormid vaadatakse läbi ja arvesse võetakse kaks aastat pärast käesoleva määruse avaldamist kättesaadavat teavet.

(4) Paklobutrasooli puhul esitas toiduohutusamet põhjendatud arvamuse jääkide kehtivate piirnormide kohta kooskõlas määruse (EÜ) nr 396/2005 artikli 12 lõikega 2 koostoimes kõnealuse määruse artikli 12 lõikega 1 (4). Toiduohutusamet tegi ettepaneku muuta paklobutrasooli (koostises esinevate isomeeride summa) jäägi määratlust. Ta soovitas vähendada jääkide piirnormi õunte, pirnide, küdooniate, astelpihlaka viljade, nisperode, aprikooside, virsikute, ploomide, viinamarjade, lauaoliivide, lina-, seesami-, rapsi-, sinepi-, kurgirohu-, põldtudra- ja kanepiseemnete, õli tootmiseks ette nähtud oliivide, veiste (lihas- ja rasvkude, maks ja neerud) ning hobuslaste (lihas- ja rasvkude, maks ja neerud) puhul. Kõnealuste toodete puhul tuleks jääkide piirnorm sätestada määruse (EÜ) nr 396/2005 II lisas praegusel tasemel või toiduohutusameti kindlaksmääratud tasemel.

(5) Penkonasooli puhul esitas toiduohutusamet põhjendatud arvamuse jääkide kehtivate piirnormide kohta kooskõlas määruse (EÜ) nr 396/2005 artikli 12 lõikega 2 koostoimes kõnealuse määruse artikli 12 lõikega 1 (5). Toiduohutusamet tegi ettepaneku muuta penkonasooli (koostises esinevate isomeeride summa) jäägi määratlust. Ta soovitas vähendada jääkide piirnormi mandlite, sarapuupähklite, kreeka pähklite, õunte, pirnide, küdooniate, astelpihlaka viljade, nisperode, aprikooside, maasikate, (mustade, punaste ja valgete) sõstarde, kurkide, kornišonide, kabatšokkide, (kaunadega ja kaunadeta) herneste, hariliku artišoki, humala, veiste (lihas- ja rasvkude, maks ja neerud), hobuslaste (lihas- ja rasvkude, maks ja neerud), kodulindude (lihas- ja rasvkude, maks ja neerud), piima ja linnumunade puhul. Muude toodete puhul soovitas toiduohutusamet jääkide piirnormi suurendada või jätkata kehtiva piirnormi kohaldamist. Ta jõudis järeldusele, et maguskirsside, virsikute, ploomide, viinamarjade, pamplite, (punaste ja kollaste) vaarikate, (roheliste, punaste ja kollaste) karusmarjade, paprika, baklažaani, melonite, kõrvitsate ja arbuuside puhul ei ole teave jääkide piirnormide kohta täielikult kättesaadav ja riskijuhid peavad asjaolusid täiendavalt kaaluma. Kuna tarbijate jaoks ohtu ei ole, tuleks kõnealuste toodete puhul sätestada määruse (EÜ) nr 396/2005 II lisas jääkide piirnormid praegusel tasemel või toiduohutusameti poolt kindlaksmäärataval tasemel. Kõnealused jääkide piirnormid vaadatakse läbi ja arvesse võetakse kaks aastat pärast käesoleva määruse avaldamist kättesaadavat teavet.

(6) Toodete jaoks, mille töötlemine asjaomaste taimekaitsevahenditega ei ole lubatud ja mille jaoks ei ole kehtestatud impordi puhul kohaldatavaid jääkide piirnorme ega codex'is esitatud jääkide piirnorme (CXL), tuleks kehtestada jääkide piirnormiks konkreetne määramispiir või vaikeväärtus, nagu on sätestatud määruse (EÜ) nr 396/2005 artikli 18 lõike 1 punktis b.

(7) Komisjon pidas teatavate määramispiiride kohandamise küsimuses nõu Euroopa Liidu pestitsiidijääkide referentlaboritega. Mitme toimeaine puhul jõudsid laborid järeldusele, et tehnika arengu tõttu on teatavate toodete kohta vaja kehtestada konkreetsed määramispiirid.

(8) Tuginedes toiduohutusameti põhjendatud arvamustele ja võttes arvesse käsitletava küsimuse puhul asjakohaseid tegureid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõikega 2.

(9) Jääkide uute piirnormide suhtes on Maailma Kaubandusorganisatsiooni vahendusel konsulteeritud liidu kaubanduspartneritega ja nende märkusi arvesse võetud.

(10) Seepärast tuleks määrust (EÜ) nr 396/2005 vastavalt muuta.

(11) Selleks et võimaldada toodete tavapärast turustamist, töötlemist ja tarbimist, tuleks käesoleva määrusega ette näha üleminekukord selliste toodete puhul, mis on toodetud enne jääkide piirnormide muutmist ja mille kohta on olemas teave, et tarbijate kõrgetasemeline kaitse on tagatud.

(12) Jääkide muudetud piirnormide jõustumisele peaks eelnema piisav ajavahemik, mille jooksul liikmesriigid, kolmandad riigid ja toidukäitlejad saaksid nende piirnormide muutmisest tulenevate uute nõuete täitmiseks valmistuda.

(13) Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Määruse (EÜ) nr 396/2005 II, III ja V lisa muudetakse vastavalt käesoleva määruse lisale.

Artikkel 2 Kõigis toodetes ja nende pinnal leiduvate toimeainete etofeenproksi, paklobutrasooli ja penkonasooli jääkide suhtes jätkatakse määruse (EÜ) nr 396/2005 kohaldamist, nagu see kehtis enne selle muutmist käesoleva määrusega, selliste toodete puhul, mis on liidus toodetud või liitu imporditud enne 13. augustit 2019.

Artikkel 3 Käesolev määrus jõustub kahekümnendal päeval pärast selle avaldamist Euroopa Liidu Teatajas. Seda kohaldatakse alates 13. augustist 2019.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 18. jaanuar 2019 Komisjoni nimel president Jean-Claude JUNCKER

(1) ELT L 70, 16.3.2005, lk 1.

(2) Euroopa Toiduohutusamet; „Review of the existing maximum residue levels for bromadiolone according to Article 12 of Regulation (EC) No 396/2005“ (Bromadiolooni jääkide kehtivate piirnormide läbivaatamine kooskõlas määruse (EÜ) nr 396/2005 artikliga 12), EFSA Journal 2017;15(5):4835.

(3) Euroopa Toiduohutusamet; „Review of the existing maximum residue levels for etofenprox according to Article 12 of Regulation (EC) No 396/2005“ (Etofeenproksi jääkide kehtivate piirnormide läbivaatamine kooskõlas määruse (EÜ) nr 396/2005 artikliga 12), EFSA Journal 2017;15(8):4964.

(4) Euroopa Toiduohutusamet; „Review of the existing maximum residue levels for paclobutrazol according to Article 12 of Regulation (EC) No 396/2005“ (Paklobutrasooli jääkide kehtivate piirnormide läbivaatamine kooskõlas määruse (EÜ) nr 396/2005 artikliga 12), EFSA Journal 2017;15(8):4974.

(5) Euroopa Toiduohutusamet; „Review of the existing maximum residue levels for penconazole according to Article 12 of Regulation (EC) No 396/2005“ (Penkonasooli jääkide kehtivate piirnormide läbivaatamine kooskõlas määruse (EÜ) nr 396/2005 artikliga 12), EFSA Journal 2017;15(6):4853.